ศก.ไทยไตรมาสแรกฟื้นต่อเนื่อง
ธปท.เผยภาวะเศรษฐกิจมี.ค.และไตรมาสแรกปีนี้ฟื้นตัวต่อเนื่อง ชี้มูลค่าส่งออกหดจากราคายางพาราและส่งข้าวได้น้อยลง
30 เม.ย. 2555

ธปท.เผยภาวะเศรษฐกิจมี.ค.และไตรมาสแรกปีนี้ฟื้นตัวต่อเนื่อง ชี้มูลค่าส่งออกหดจากราคายางพาราและส่งข้าวได้น้อยลง 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจในเดือนมี.ค.ปีนี้ฟื้นตัวต่อเนื่อง โดยระดับการผลิตในหลายอุตสาหกรรมปรับขึ้นมาใกล้เคียงกับช่วงก่อนเกิดอุทกภัย ส่งผลให้การใช้กำลังการผลิตปรับดีขึ้นอยู่ที่ระดับ 68.1% และส่งผลให้การส่งออกในกลุ่มสินค้าอุตสาหกรรมปรับตัวดีขึ้นจากเดือนก่อนหน้า แต่มูลค่าการส่งออกหดตัวลง จากการส่งออกสินค้าเกษตรเป็นสำคัญ เห็นได้จากมูลค่าการส่งออกภาคการเกษตรเดือนมี.ค.ติดลบ 27.8% และไตรมาสแรกติดลบ 25.4% โดยเฉพาะจากราคายางพาราที่ลดลงและข้าวที่ส่งออกได้น้อยลง เพราะแข่งราคากับต่างประเทศไม่ได้ทำให้ส่งออกลดลงเป็นสำคัญ 



เมธี
อย่างไรก็ตาม การบริโภคและการลงทุนภาคเอกชนขยายตัวได้ต่อเนื่อง ทางด้านเสถียรภาพเศรษฐกิจ หนี้ต่างประเทศเพิ่มขึ้นจากสินเชื่อการค้าและการกู้ของธนาคารพาณิชย์เพื่อปรับฐานะเงินตราต่างประเทศ ขณะที่อัตราเงินเฟ้อทั่วไปเร่งขึ้นจากราคาพลังงานเป็นสาคัญ โดยเงินเฟ้อทั่งไปอยู่ที่ระดับ 3.45% เพิ่มขึ้นจาก 3.35% ในเดือนก่อนหน้า และเงินเฟ้อพื้นฐานอยู่ที่ 2.77% จาก 2.72% ส่งผลให้การคาดการณ์อัตราเงินเฟ้อใน 12 เดือนข้างหน้าสูงขึ้นเป็น 3.7% จากเดือนก่อนหน้าที่ 3.5% จากต้นทุนค่าจ้างแรงงานและราคาพลังงานที่สูงขึ้น 
"แต่เงินเฟ้อยังไม่อยู่ในระดับน่าห่วง เพราะถึงแนวโน้มเงินเฟ้อจะสูงขึ้น แต่ก็ไม่น่าจะทำให้การเติบโตทางเศรษฐกิจชะลอ เนื่องจากเศรษฐกิจยังฟื้นตัวได้ดี"นายเมธีกล่าว
นายเมธี กล่าวว่า ด้านภาวะเศรษฐกิจในไตรมาสที่ 1 ปีนี้ก็มีการฟื้นตัวในทุกภาคเศรษฐกิจ หลังปัญหาการขาดแคลนชิ้นส่วนในห่วงโซ่การผลิตจากปัญหาอุทกภัยคลี่คลายลงมาก ส่งผลให้การผลิตภาคอุตสาหกรรม การบริโภค การลงทุน และการส่งออกปรับตัวดีขึ้น นอกจากนี้ ภาครัฐยังสามารถกระตุ้นเศรษฐกิจได้มากขึ้น หลังพระราชบัญญัติงบประมาณรายจ่ายประจาปี 2555 ประกาศใช้เมื่อวันที่ 8 ก.พ.ที่ผ่านมา ด้านเสถียรภาพเศรษฐกิจ การจ้างงานกลับเข้าสู่ภาวะปกติ ส่วนอัตราเงินเฟ้อยังอยู่ในระดับสูง